作者:王之道
標題:六州歌頭
內容:燧瑊勳業，何敢望西平。觀當日，清大憝，震天聲。績其凝。追配汾陽郭，臨淮李，掃妖孽，植顛仆，復疆宇，洗羶腥。堪嘆中原久矣，長淮隔、胡騎縱橫。問何時，風驅電掃，重見文明。賓雁宵鳴。夢初驚。念吾君復古，修攘兩盡，早晚功成。歲雲暮，冰腹壯，雪華零。悵神京。誰信漢家陵闕，呵護有神兵。罄寰海，重回首，鎮關情。想見皇華諮度，望淮北、心曲搖旌。願變夷用夏，荊狄是懲膺。補弊支傾。